Atvinnuvega - og nýsköpunarráðuneytið vinnur nú að gerð útboðslýsinga til að bjóða út ákveðna þætti varðandi hagkvæmnisathugun á lagningu sæstrengs milli Íslands og Bretlandseyja . Þetta kom fram í svari Ragnheiðar Elínar Árnadóttur , iðnaðar - og viðskiptaráðherra , á fyrirspurnatíma á Alþingi í síðustu viku . Þverpólitískur ráðgjafahópur um raforkustreng til til Evrópu , sem skipaður var í júní 2012 af Katrínu Júlíusdóttur þáverandi iðnaðarráðherra , var falið að kanna hagkvæmni þess að leggja sæstreng milli Íslands og Evrópu . Í niðurstöðum og tilögum hópsins , sem kynntar voru í lok júní í fyrra , var hópurinn samdóma um að frekari upplýsingar þurfi að liggja fyrir áður en unnt sé að fullyrða um þjóðhagslega hagkvæmni verkefnisins . Hópurinn tók því ekki afstöðu til framkvæmdarinnar , en lagði til að ráðist yrði í frekari rannsóknir á arðsemi strengs , sem og umhverfisáhrifum og hafnar yrðu viðræður við Breta um málið . Ráðgjafahópur lagði til frekari athugun í sjö liðum Í skýrslu hópsins gerir hann sjö tillögur til ráðherra . Að áfram verði unnið að greiningu á þjóðhagslegri hagkvæmni verkefnisins , að greindar verði sviðsmyndir orkuöflunar og virkjanaraðar , að Landsneti í samstarfi við Landsvirkjun , og ef til vill fleiri , verði veitt heimild til að hefja viðræður við rekstraraðila flutningskerfis í Bretlandi og eftir atvikum bresku orkustofnunina , að ráðuneytið leiti leiða til að afla upplýsinga með það að markmiði að kanna með hvaða hætti sala á íslenskri orku gæti fallið undir breska löggjöf um ívilnanir fyrir endurnýjanlega orku , að skilgreind verði skilaleið auðlindarentu sem myndast kunni af raforkusölu um sæstreng , að metin verði áhrif eignarhalds á sæstrengnum með tilliti til afhendingaöryggis raforku innan lands , og að ráðuneytið kanni hvaða lögum og reglugerðum þurfi að breyta komi til þess að ráðist verði í lagningu sæstrengs til Evrópu . Álit ráðgjafahópsins fór til meðferðar í atvinnuveganefnd , efnahags - og viðskiptanefnd og umhverfis - og samgöngunefnd Alþingis . Nefndir Alþingis voru sammála niðurstöðum ráðgjafahópsins og fólu iðnaðar - og viðskiptaráðherra að fylgja málinu eftir . Auglýsing Engar formlegar samningaviðræður átt sér stað við Breta Iðnaðar - og viðskiptaráðherra fundaði með Michael Fallon , orkumálaráðherra Bretlands , í marsmánuði síðastliðnum . Sæstrengur á milli Íslands og Bretlandseyja var sérstaklega ræddur á fundinum , en bresk stjórnvöld hafa lýst yfir áhuga sínum á verkefninu til að gera hlut endurnýjanlegra orkugjafa þar í landi . Í svari iðnaðar - og viðskiptaráðherra í fyrirspurnatíma Alþingis í síðustu viku kom fram að engar formlega samningaviðræður hafi átt sér stað við Breta . " Enda hef ég lýst því yfir að það sé ekki rétt að fara í samningaviðræður fyrr en við vitum um hvað við erum að fara að semja , " sagði Ragnheiður Elín í ræðustól Alþingis . Þá kom fram í svari ráðherra að ráðuneytið og undirstofnanir þess , svo sem Orkumálastofnun og Orkuspárnefnd , vinni nú að fjórum verkefnum sem lögð voru til grundvallar afstöðu til sæstrengs í skýrslu ráðgjafahópsins og skilgreind eru á verksviði ráðuneytisins . Þá sé þessa daganna verið að leggja lokahönd á útboðslýsingar í atvinnuvega - og nýsköpunarráðuneytinu svo hægt verði að bjóða út aðra þætti sem nefndir voru í skýrslunni . Hörður Arnarson , forstjóri Landsvirkjunar , hefur lýst því yfir að lagning sæstrengs gæti verið eitt stærsta viðskiptatækifæri sem Íslendingar stæðu frammi fyrir . Fram hefur komið að rannsóknir á lagningu sæstrengs frá Íslandi til Evrópu taki tvö til þrjú ár , og lagning hans geti tekið fjögur ári til viðbótar . Þá hefur kostnaður við lagningu sæstrengs verið metinn á um 300 milljarða króna . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .